‘Rower’ tydens huisbraak geskietŉ Vermeende rower veg om sy lewe in ŉ hospitaal in Richardsbaai in KwaZulu-Natal nadat hy Maandagaand tydens ŉ huisbraak geskiet is. Kapt. Thulani Zwane, ŉ polisiewoordvoerder van KwaZulu-Natal, het Dinsdag aan Maroela Media gesê die voorval het omstreeks 20:00 by ŉ huis in Arboretum plaasgevind. “Twee onbekende mans het toegang tot die huis bekom en was met ŉ koevoet en ŉ baksteen gewapen. Hulle het een van die inwoners aangerand. Die slagoffer het erge kopbeserings opgedoen,” het Zwane gesê. Een van die verdagtes is geskiet, maar die ander een het daarin geslaag om met ŉ selfoon te ontsnap. Chris Botha, ŉ woordvoerder van Netcare 911, het gesê paramedici het die verdagte in ŉ kritieke toestand op die grond aangetref. “Hy is aan ŉ asemhalingsmasjien gekoppel en na ŉ staatshospitaal geneem vir verdere behandeling,” het Botha gesê. Volgens Zwane is die tweede verdagte nog soek en duur die ondersoek voort.